作者：刘辰翁
词牌/韵律：沁园春

paragraphs: 春汝归欤，风雨蔽江，烟尘暗天。
况雁门厄塞，龙沙渺莽，东连吴会，西至秦川。
芳草迷津，飞花拥道，小为蓬壶借百年。
江南好，问夫君何事，不少留连。
江南正是堪怜。
但满眼杨花化白毡。
看兔葵燕麦，华清宫里，蜂黄蝶粉，凝碧池边。
我已无家，君归何里，中路徘徊七宝鞭。
风回处，寄一声珍重，两地潸然。